છકડિયા દુહા એ દુહાનો એક પ્રકાર છે. એમાં છ પંક્તિ હોય, પ્રથમ પંક્તિ અંતિમ છઠ્ઠી પંક્તિ સ્વરૂપે નવા અર્થ સાથે પુનરાવર્તન પામે. બીજી પંક્તિનો ઉત્તરાર્ધ થોડા ફેરફાર સાથે ત્રીજી પંક્તિ સ્વરૂપે સ્થાન પામે. પહેલી-બીજી તથા પાંચમી-છઠ્ઠી પંક્તિના પ્રાસ એક્સરખા હોય અને ત્રીજી-ચોથી પંક્તિના પ્રાસ જુદી રીતે મળતા હોય. આખરે આ દુહા ગાવાના, લાંબા ઢાળથી પ્રસ્તુત કરવા માટેના છે, એટલે એમાં છંદ ન જળવાયો હોય તો પણ ગાતી વખતે આરોહ-અવરોહમાં બધું બરાબર ગોઠવાઈ જાય. એના શાસ્ત્રની ચર્ચામાં ઊંડા ઊતરી શકાય, પણ આપણો હેતુ આ છકડિયામાંથી પ્રગટતું જેઠાનું વ્યક્તિત્વ અને એના લોક્સંસ્કારોને રજૂ કરવાનો છે.